KOMISIJOS REGLAMENTAS (EB) Nr. 1181/2008
2008 m. lapkričio 28 d.
iš dalies keičiantis Reglamentą (EB) Nr. 616/2007 dėl leidimo naudoti Bendrijos tarifines kvotas paukštienos, kurios kilmės šalis yra Brazilija, Tailandas ir kitos trečiosios šalys, sektoriuje ir dėl jų administravimo
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2007 m. spalio 22 d. Tarybos reglamentą (EB) Nr. 1234/2007, nustatantį bendrą žemės ūkio rinkų organizavimą ir konkrečias tam tikriems žemės ūkio produktams taikomas nuostatas (Bendras bendro žemės ūkio rinkų organizavimo reglamentas) (1), ypač į jo 144 straipsnio 1 dalį, 148 straipsnį ir 4 straipsnį,
atsižvelgdama į 2007 m. gegužės 29 d. Tarybos sprendimą 2007/360/EB dėl Europos bendrijos ir Brazilijos Federacinės Respublikos bei Europos bendrijos ir Tailando Karalystės susitarimų suderintųjų protokolų forma dėl paukštienai taikomų nuolaidų pakeitimo pagal 1994 m. Bendrojo susitarimo dėl tarifų ir prekybos (1994 m. GATT) XXVIII straipsnį, sudarymo (2), ypač į jo 2 straipsnį,
kadangi:
(1)
Komisijos reglamento (EB) Nr. 616/2007 (3) 5 straipsnio 2 dalyje nustatyta, kad teikiant paraišką gauti licenciją pateikiamas 50 EUR dydžio užstatas už 100 kilogramų svorio.
(2)
Atsižvelgiant į naujas produktų, kurių kilmės šalis Brazilija, importo sąlygas, tikslinga nustatyti tinkamo dydžio licencijos užstatą, kuris padėtų užtikrinti tinkamą tarifinių kvotų administravimą ir ūkio subjektams sudaryti patenkinamas sąlygas jomis pasinaudoti.
(3)
Atsižvelgiant į tai, kad užstato dydis sumažinamas, taip pat siekiant užtikrinti tinkamą administravimą, tikslinga padidinti didžiausią kiekį, kurio ūkio subjektai turi teisę paprašyti pagal 1 grupės kvotas.
(4)
Todėl Reglamentą (EB) Nr. 616/2007 būtina iš dalies atitinkamai pakeisti.
(5)
Atsižvelgiant į tai, kad paraiškos kitai laikotarpio daliai pradedamos teikti nuo 2008 m. gruodžio 1 d., būtina, kad šis reglamentas įsigaliotų nuo šios datos.
(6)
Šiame reglamente numatytos priemonės atitinka Bendro žemės ūkio rinkų organizavimo vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 616/2007 4 straipsnio 5 dalis pakeičiama taip:
„5. Paraiška gauti licenciją turi būti susijusi su ne mažiau kaip 100 tonų ir ne daugiau kaip 10 % konkrečios kvotos kiekio, skiriamo atitinkamu kvotos laikotarpiu arba per šio laikotarpio dalį. Tačiau 2 ir 3 grupėms kiekis, su kuriuo turi būti susijusi licencijos paraiška, turi būti ne didesnis kaip 5 % atitinkamos kvotos kiekio, skiriamo per atitinkamą laikotarpio dalį.
3, 6 ir 8 grupėms mažiausias paraiškoje turintis būti nurodytas kiekis sumažinamas iki 10 tonų.“
2 straipsnis
Reglamento (EB) Nr. 616/2007 5 straipsnio 2 dalis pakeičiama taip:
„2. 50 EUR už 100 kilogramų užstatas pateikiamas tuo pat metu, kaip ir licencijos paraiška.
Tačiau paraiškų, priskiriamų 1, 4 ir 7 grupėms, užstato suma yra 10 EUR 100 kilogramų.“
3 straipsnis
Šis reglamentas įsigalioja kitą dieną nuo jo paskelbimo Europos Sąjungos oficialiajame leidinyje.
Šis reglamentas taikomas nuo 2008 m. gruodžio 1 d.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje, 2008 m. lapkričio 28 d.